**Wes-Kaap Onderwysdepartement: INGESTELDHEID VIR GROEI-PROGRAM**

**ClassDojo**

**Hoofstuk 4: Die geheime wêreld van neurons**

Op ŉ dag het Mojo by die skool opgedaag en daar het ŉ aangename verrassing op hom gewag. Sy nuwe toestel het uiteindelik aangekom. Maar net toe hy dit wil aansit, daag Katie op.

“Wat maak jy, Mojo?”

“Ek gaan ŉ genie word!” het Mojo geantwoord.

“H’m, hoe gaan daai ding jou ŉ genie maak?” het Katie gevra.

“Ek bombardeer my brein met elektrisiteit sodat dit kan groei; ek dog dis vanselfsprekend.”

“Mojo, ek dink dis tyd dat jy uitvind hoe jou brein regtig werk,” het Katie gesê. “Dis tyd vir ŉ besoek aan juffrou Klara.”

Juffrou Klara was ŉ baie interessante mens. Sy was tot onlangs toe nog ŉ wêreldbekende neurowetenskaplike, maar haar uitvindings het haar aangemoedig om ŉ nuwe uitdaging aan te pak en dis hoekom sy ŉ Kuns- en Drama-onderwyseres geword het. Juffrou Klara het klas gegee in ŉ opslaanklaskamer wat ver van die hoofskool af was. Katie en Mojo het langsaam die heuwel uitgeklim en juffrou Klara gekry besig om in haar tuin te mediteer.

“Ek het julle twee se besoek verwag, Katie en Mojo,” het juffrou Klara gesê.

“Katie sê juffrou weet hoe ons brein werk,” het Mojo gesê.

“Wel, selfs wetenskaplikes soos ek verstaan nie presies hoe ons brein werk nie,” het juffrou Klara gesê. “Maar ons het darem ŉ klein bietjie kennis. Ons weet dat ons brein uit klein deeltjies wat ons neurons noem, bestaan. Wanneer hierdie neurons met mekaar verbind, stuur hulle elektriese seine heen en weer om met mekaar te praat. Alles wat jy kan doen, of jy nou ŉ boek lees of fietsry, gebeur net omdat jou neurons met mekaar verbind. Maar wat regtig wonderlik is, is dat jy die mag het om jou neurons se samebinding te verander en jy kan leer om goed te doen wat jy gedink het jy nooit sal kan doen nie.”

“Rerig … maar hoe?” het Mojo gevra.

“Net op een manier,” het juffrou Klara gesê terwyl sy vorentoe leun. “Leer goed wat jou uitdaag.”

Mojo was betower. Hy het omgedraai en na Katie gekyk. “Katie, ons gaan die grootste uitdaging ooit aanpak.”

**Die einde**